LIETUVOS RESPUBLIKOS ŠVIETIMO IR MOKSLO MINISTRO

Į S A K Y M A S

DĖL PEDAGOGŲ REGISTRO REORGANIZAVIMO IR ŠVIETIMO IR MOKSLO MINISTRO 2009 M. SPALIO 19 D. ĮSAKYMO Nr. ISAK-2079 „DĖL PEDAGOGŲ REGISTRO ĮSTEIGIMO, JO NUOSTATŲ PATVIRTINIMO IR VEIKLOS PRADŽIOS NUSTATYMO“ PAKEITIMO

2013 m. lapkričio 11 d. Nr. V-1064

Vilnius

1. R e o r g a n i z u o j u Pedagogų registrą keičiant registro tvarkytoją.

2. P a k e i č i u Lietuvos Respublikos švietimo ir mokslo ministro 2009 m. spalio 19 d. įsakymą Nr. ISAK-2079 „Dėl Pedagogų registro įsteigimo, jo nuostatų patvirtinimo ir veiklos pradžios nustatymo“ (Žin., 2009, Nr. 127-5519):

2.1. išdėstau preambulę taip:

„Vadovaudamasis Lietuvos Respublikos švietimo įstatymo (Žin., 1991, Nr. 23-593; 2011, Nr. 138-1804) 56 straipsnio 4 punktu, Lietuvos Respublikos valstybės informacinių išteklių valdymo įstatymu (Žin., 2011, Nr. 163-7739):“;

2.2. išdėstau nurodytuoju įsakymu patvirtintus Pedagogų registro nuostatus nauja redakcija (pridedama);

2.3. pripažįstu netekusiu galios 3 punktą.

3. Nustatau, kad Pedagogų registro reorganizavimo pabaiga – 2013 m. gruodžio 31 d. Reorganizuotas Pedagogų registras pradeda veikti 2014 m. sausio 1 d.

4. P a v e d u Švietimo informacinių technologijų centrui (direktorius – Vaino Brazdeikis):

4.1. organizuoti Pedagogų registro programinės įrangos pakeitimų sukūrimą ir juos įgyvendinti iki 2013 m. gruodžio 31 d.;

4.2. parengti ir iki 2013 m. gruodžio 31 d. pateikti švietimo ir mokslo ministrui tvirtinti Pedagogų registro nuostatų naujai redakcijai įgyvendinti reikalingų teisės aktų pakeitimų projektus;

4.3. paskirti Pedagogų registro duomenų valdymo įgaliotinį.

5. R e k o m e n d u o j u savivaldybių administracijų direktoriams ir aukštųjų mokyklų vadovams paskirti asmenis ir pavesti jiems tvarkyti savivaldybės teritorijoje, aukštosiose mokyklose esančių registro objektų duomenis Pedagogų registro nuostatų nustatyta tvarka.

6. Šio įsakymo 2 ir 5 punktai įsigalioja 2014 m. sausio 1 d.

Švietimo ir mokslo ministras	Dainius Pavalkis

SUDERINTA Valstybinės duomenų apsaugos inspekcijos 2013 m. rugsėjo 26 d. raštu Nr. 2R-3697(3.33.)	SUDERINTA Informacinės visuomenės plėtros komiteto prie Susisiekimo ministerijos 2013 m. spalio 1 d. raštu Nr. S-1477

SUDERINTA Lietuvos Respublikos vidaus reikalų ministerijos 2013 m. birželio 28 d. raštu Nr. 1D6213(52)	SUDERINTA Gyventojų registro tarnybos prie Lietuvos Respublikos vidaus reikalų ministerijos 2013 m. rugsėjo 20 d. raštu Nr. (29)9R-2169

SUDERINTA Lietuvos mokslo tarybos 2013 m. liepos 15 d. raštu Nr. 4S-1254	SUDERINTA Lietuvos statistikos departamento 2013 m. birželio 12 d. raštu Nr. SD-637

SUDERINTA

Lietuvos Respublikos teisingumo ministerijos

2013 m. spalio 17 d. raštu Nr. (1.8)2T-1258

PATVIRTINTA

Lietuvos Respublikos švietimo ir mokslo ministro

2009 m. spalio 19 d.

įsakymu Nr. ISAK-2079

(Lietuvos Respublikos švietimo ir mokslo ministro

2013 m. lapkričio 11 d.

įsakymo Nr. V-1064

redakcija)

Pedagogų REGISTRO NUOSTATAI

I. BENDROSIOS NUOSTATOS

1. Pedagogų registro nuostatai (toliau – Nuostatai) reglamentuoja Pedagogų registro (toliau – Registras) paskirtį, Registro objektus, Registro valdytoją ir tvarkytojus, jų teises ir pareigas, Registro duomenų tvarkymą, saugą ir teikimą, Registro sąveiką su susijusiais registrais, Registro duomenų pakartotinio panaudojimo sąlygas ir tvarką, Registro finansavimą, reorganizavimą ir likvidavimą.

2. Registro paskirtis – registruoti Nuostatuose nurodytus Registro objektus, rinkti, kaupti, apdoroti, sisteminti, saugoti ir teikti Registro objektų duomenis bei dokumentus fiziniams ir juridiniams asmenims (toliau – Registro duomenų gavėjai), atlikti kitus Registro duomenų tvarkymo veiksmus.

3. Registre asmens duomenų tvarkymo tikslas – Registro objektų apskaita bei tinkamas asmenų identifikavimas Registre.

4. Nuostatuose vartojamos sąvokos atitinka Lietuvos Respublikos švietimo įstatyme (Žin., 1991, Nr. 23-593; 2011, Nr. 38-1804), Lietuvos Respublikos profesinio mokymo įstatyme (Žin., 1997, Nr. 98-2478; 2007, Nr. 43-1627), Lietuvos Respublikos valstybės informacinių išteklių valdymo įstatyme (Žin., 2011, Nr. 163-7739), Lietuvos Respublikos mokslo ir studijų įstatyme (Žin., 2009, Nr. 54-2140), Lietuvos Respublikos asmens duomenų teisinės apsaugos įstatyme (Žin., 1996, Nr. 63-1479; 2008, Nr. 22-804) vartojamas sąvokas.

5. Registro duomenys kaupiami vienoje Registro duomenų bazėje.

6. Registras tvarkomas vadovaujantis Lietuvos Respublikos valstybės informacinių išteklių valdymo įstatymu, Lietuvos Respublikos asmens duomenų teisinės apsaugos įstatymu, Nuostatais ir kitais teisės aktais.

II. REGISTRO VALDYTOJAS IR TVARKYTOJAI, jų teisės ir pareigos

7. Registro valdytojas – Lietuvos Respublikos švietimo ir mokslo ministerija. Ji yra Registre tvarkomų asmens duomenų valdytoja.

8. Registro tvarkytojai yra bendrojo ugdymo mokyklos, ikimokyklinio ugdymo mokyklos, profesinio mokymo įstaigos, neformaliojo vaikų švietimo mokyklos ir formalųjį švietimą papildančio ugdymo mokyklos, aukštosios mokyklos, kiti švietimo teikėjai, vykdantys formaliojo ir (ar) neformaliojo švietimo programas (toliau – Institucijos), ir Švietimo informacinių technologijų centras (toliau – ITC). Registro tvarkytojai yra ir asmens duomenų tvarkytojai.

9. Registro valdytojas metodiškai vadovauja Registro tvarkytojams ir koordinuoja Registro funkcionavimą.

10. Registro valdytojas turi:

10.1. teisę rengti ir priimti teisės aktus, susijusius su Registro duomenų tvarkymu, Registro duomenų sauga;

10.2. teisę spręsti Registro plėtros klausimus;

10.3. teisę vadovaujantis Lietuvos Respublikos valstybės informacinių išteklių valdymo įstatymo 41 straipsniu perduoti paslaugų teikėjui atlikti Registro techninės ir programinės įrangos priežiūrą ir (arba) Registro duomenų tvarkymo funkcijas, išskyrus funkcijas, susijusias su sprendimais dėl Registro objekto registravimo, sprendimo dėl Registro duomenų teikimo ir perdavimo priėmimu ir asmenų, tvarkančių Registro duomenis, teisių ir pareigų nustatymu;

10.4. kitas Nuostatuose ir kituose teisės aktuose nustatytas teises.

11. Registro valdytojas privalo:

11.1. koordinuoti Registro tvarkytojų darbą, nustatyta tvarka atlikti jų veiklos priežiūrą;

11.2. atlikti Registro duomenų saugos reikalavimų laikymosi priežiūrą;

11.3. planuoti metinį Registro biudžetą, kontroliuoti jo vykdymą;

11.4. nagrinėti Registro tvarkytojų pasiūlymus dėl Registro veiklos tobulinimo ir priimti dėl jų sprendimus;

11.5. užtikrinti, kad Registras būtų tvarkomas vadovaujantis Lietuvos Respublikos valstybės informacinių išteklių valdymo įstatymu, Lietuvos Respublikos asmens duomenų teisinės apsaugos įstatymu, Nuostatais ir kitais teisės aktais;

11.6. teikti informaciją apie Registro veiklą;

11.7. atlikti kitus Lietuvos Respublikos valstybės informacinių išteklių valdymo įstatyme, Nuostatuose ir kituose teisės aktuose nustatytus veiksmus.

12. Registro tvarkytojas – Institucija turi:

12.1. teisę reikalauti iš Registro duomenų teikėjų, kad jų teikiami duomenys būtų pateikti laiku ir atitiktų susijusių registrų duomenis;

12.2. kitas Nuostatuose ir kituose teisės aktuose nustatytas teises.

13. Registro tvarkytojas – Institucija privalo:

13.1. registruoti Registro objektus;

13.2. užtikrinti, kad Registro duomenys būtų nuolat atnaujinami;

13.3. užtikrinti, kad neteisingi, netikslūs, neišsamūs Registro duomenys būtų nedelsiant ištaisyti, atnaujinti arba papildyti;

13.4. skirti Registro duomenų teikėjui terminą trūkumams pašalinti, jeigu nustato, kad Registrui pateikti duomenys yra netikslūs ar neatitinka teisės aktų nustatytų reikalavimų;

13.5. teikti savo tvarkomus Registro duomenis pagal Registro duomenų gavėjo prašymus;

13.6. informuoti Registro duomenų gavėjus, kuriems buvo perduoti neteisingi, netikslūs, neišsamūs Registro duomenys, apie ištaisytus netikslumus;

13.7. informuoti asmenis apie jų duomenų tvarkymą Registre;

13.8. atlikti kitas Nuostatuose ir kituose teisės aktuose nustatytas funkcijas.

14. Registro tvarkytojas – ITC turi:

14.1. teisę rengti ir įgyvendinti Registro techninių ir programinių priemonių kūrimo ir plėtros planus, investicinius projektus;

14.2. kitas Nuostatuose ir kituose teisės aktuose nustatytas teises.

15. Registro tvarkytojas – ITC privalo:

15.1. užtikrinti Registro techninės ir programinės įrangos įdiegimą ir funkcionavimą;

15.2. administruoti Registro duomenų bazę ir užtikrinti Registro veikimo nepertraukiamumą;

15.3. automatiniu būdu atnaujinti Registro duomenų bazėje naudojamus klasifikatorius;

15.4. vykdyti Registro veikimo priežiūrą ir užtikrinti Registro duomenų saugą;

15.5. užtikrinti Registro sąveiką su susijusiais registrais ir informacinėmis sistemomis;

15.6. informuoti Registro duomenų gavėjus, kuriems buvo perduoti neteisingi, netikslūs, neišsamūs Registro duomenys, apie ištaisytus netikslumus;

15.7. atlikti kitus Nuostatuose ir kituose teisės aktuose nustatytus veiksmus.

III. REGISTRO objektai, jų duomenys

16. Registro objektas yra bendrojo ugdymo mokyklų, ikimokyklinio ugdymo mokyklų, profesinio mokymo įstaigų, neformaliojo vaikų švietimo mokyklų ir formalųjį švietimą papildančio ugdymo mokyklų, aukštųjų mokyklų, kitų švietimo teikėjų, vykdančių formaliojo ir (ar) neformaliojo švietimo programas, pedagogai ir (ar) tyrėjai.

17. Registro duomenų bazėje kaupiami:

17.1. Registro objekto bendrieji duomenys:

17.1.1. suteikiamas automatiškai generuojamas objekto identifikavimo Registre kodas;

17.1.2. vardas (-ai), pavardė (-ės);

17.1.3. asmens kodas (jeigu kodo nėra – gimimo data ir lytis);

17.1.4. mirties data (jeigu yra);

17.1.5. pilietybė (-ės);

17.1.6. valstybės (-ių), kurioje (-iose) įgytas išsilavinimas, pavadinimas (-ai);

17.1.7. mokyklos (-ų), kurioje (-iose) įgytas išsilavinimas, pavadinimas (-ai), juridinio asmens kodas (-ai) (jei kodas yra) ir mokyklos (-ų) baigimo metai. Jei nebaigta mokykla – išstojimo iš mokyklos metai;

17.1.8. išsilavinimas (-ai);

17.1.9. kvalifikacinis (-iai) laipsnis (-iai);

17.1.10. profesinė (-ės) kvalifikacija (-os);

17.1.11. specialybė (-ės) ar baigta (-os) studijų / mokymo programa (-os);

17.1.12. mokslo laipsnis (-iai);

17.1.13. mokslo sritis (-ys), kurioje (-iose) įgytas mokslo laipsnis (-iai);

17.1.14. mokslo kryptis (-ys), kurioje (-iose) įgytas mokslo laipsnis (-iai);

17.1.15. mokymosi būklė. Jei mokosi – valstybės pavadinimas, mokyklos pavadinimas ir juridinio asmens kodas (jei kodas yra), studijų / mokymo programa (-os);

17.1.16. Institucijos (-ų) (padalinio (-ių)), kurioje (-iose) objektas dirba, pavadinimas (-ai) ir juridinio asmens kodas (-ai);

17.1.17. Institucijos (-ų) (padalinio (-ių)), kurioje (-iose) objektas dirba, grupė (-ės), pagrindinis (-iai) ir kiti tipai;

17.1.18. Institucijos (-ų) (padalinio (-ių)), kurioje (-iose) objektas dirba, pagrindinė (-ės) ir kitos paskirtys;

17.1.19. Institucijos (-ų) (padalinio (-ių)), kurioje (-iose) objektas dirba, priklausomybė (-ės) ir teisinis statusas;

17.1.20. Institucijos (-ų) (padalinio (-ių)), kurioje (-iose) objektas dirba, steigėjai;

17.1.21. savivaldybė;

17.1.22. mokymo kalba (-os), kuria (-iomis) moko;

17.1.23. pedagoginių ar (ir) tyrėjų pareigybių pavadinimai;

17.1.24. priėmimo į darbą ir atleidimo iš jo datos (metai, mėnuo, diena);

17.1.25. Institucijoje dirbama kaip pagrindinėje darbovietėje (taip / ne);

17.1.26. pagrindinė pareigybė (taip / ne);

17.1.27. etato užimtumas.

17.2. Registro objekto specifiniai duomenys:

17.2.1. jei asmuo dirba bendrojo ugdymo mokykloje, neformaliojo vaikų švietimo mokykloje ir formalųjį švietimą papildančio ugdymo mokykloje, ikimokyklinio ugdymo mokykloje, profesinio mokymo įstaigoje ar kitoje Institucijoje, vykdančioje profesinio mokymo programas, – išsilavinimas (-ai) ir pedagogo kvalifikacija (taip / ne), pedagoginių psichologinių žinių kursas (-ai) (taip / ne), moka užsienio kalbą (-as) ir jos (jų) mokėjimo lygis (-iai); teisės aktų nustatyta tvarka įgyta (-os) kvalifikacinė (-ės) kategorija (-os) ir jos (jų) įgijimo data (-os), vadovo vadybinė kvalifikacinė kategorija ir jos įgijimo data, pedagoginio darbo ir vadybinio darbo švietimo sistemoje stažas (metais ir mėnesiais), vadybinio darbo stažas šioje Institucijoje (metais ir mėnesiais);

17.2.2. jei asmuo dirba bendrojo ugdymo mokykloje – darbo krūvio rūšys, vadovauja klasei (taip / ne), dirba ikimokyklinio ugdymo skyriuje / grupėje (taip / ne), dalykų pavadinimai, dalyko (ugdymo srities) kvalifikacija, ugdymo turinio tarpsniai ir klasės, bendrojo ugdymo dalykai, kurių kvalifikacinę kategoriją asmuo yra įgijęs, tarifikuotų kontaktinių ir papildomų valandų skaičius, dirba neformaliojo (papildomo) švietimo skyriuje (taip / ne), tarptautiniai mainai ir užsienio vizitai (atvykimo / išvykimo šalis, vizito pradžios data, vizito pabaigos data, išvykimo / atvykimo tikslas, išvykimo / atvykimo pobūdis);

17.2.3. jei asmuo dirba profesinio mokymo įstaigoje ar kitoje Institucijoje, kuri vykdo profesinio mokymo programas, – darbo krūvio rūšys, vadovauja grupei (taip / ne), dalykų tipai ir pavadinimai, kursai, švietimo posričiai, bendrojo ugdymo dalykai arba (ir) švietimo posričiai, kurių kvalifikacinę kategoriją asmuo yra įgijęs, gamybinio darbo stažas (metais ir mėnesiais), tarifikuotų kontaktinių ir papildomų valandų skaičius, tarptautiniai mainai ir užsienio vizitai (atvykimo / išvykimo šalis, vizito pradžios data, vizito pabaigos data, išvykimo / atvykimo tikslas, išvykimo / atvykimo pobūdis);

17.2.4. jei asmuo dirba neformaliojo vaikų švietimo mokykloje ir formalųjį švietimą papildančio ugdymo mokykloje – darbo krūvio rūšys, neformaliojo vaikų švietimo kryptis, tarifikuotų kontaktinių ir papildomų valandų skaičius;

17.2.5. jei asmuo dirba ikimokyklinio ugdymo mokykloje – ugdymo srities kvalifikacija;

17.2.6. jei asmuo dirba aukštojoje mokykloje – studijų sritis (-ys), kurioje (-iose) dėsto; studijų srities (-ių), kurioje (-iose) dėsto, etato užimtumas arba tarifikuotų valandų skaičius; darbo sutarties baigimo data, darbo sutarties numeris, užsienio kalba (-os), kuria (-iomis) gali dėstyti; mokslo sritis (-ys), kurioje (-iose) dirba; mokslo kryptis (-ys), kurioje (-iose) dirba; tarptautiniai mainai ir užsienio vizitai (atvykimo / išvykimo šalis, vizito pradžios data, vizito pabaigos data, išvykimo / atvykimo tikslas, išvykimo / atvykimo pobūdis).

17.3. Asmens, įvedusio Registro objekto duomenis ir duomenų pasikeitimus, vardas ir pavardė, elektroninio pašto adresas, telefono numeris, Institucijos pavadinimas, Institucijos padalinio pavadinimas, pareigos Institucijoje.

17.4. Registro objekto įregistravimo ir išregistravimo datos, objekto duomenų įrašymo ir keitimo datos.

18. Registro objektams klasifikuoti naudojami klasifikatoriai:

18.1. Švietimo ir mokslo ministerijos tvarkomi nacionaliniai klasifikatoriai:

18.1.1. išsilavinimo;

18.1.2. kalbų;

18.1.3. šalių ir teritorijų (ISO standartai).

18.2. Švietimo ir mokslo ministerijos tvarkomi specialūs klasifikatoriai:

18.2.1. institucijų grupių;

18.2.2. institucijų tipų;

18.2.3. institucijų paskirčių;

18.2.4. švietimo sričių;

18.2.5. švietimo posričių;

18.2.6. institucijų priklausomybės;

18.2.7. pradinio ugdymo programos dalykų, pagrindinio ugdymo programos dalykų, vidurinio ugdymo programos dalykų;

18.2.8. dalykų tipų;

18.2.9. kalbų mokėjimo lygių;

18.2.10. kvalifikacinių kategorijų;

18.2.11. kvalifikacinių laipsnių;

18.2.12. mokslo laipsnių;

18.2.13. darbo krūvio rūšių;

18.2.14. bendrųjų profesinio mokymo dalykų;

18.2.15. profesinių kvalifikacijų;

18.2.16. neformaliojo vaikų švietimo krypčių;

18.2.17. juridinių asmenų steigėjų;

18.2.18. mokslo sričių;

18.2.19. mokslo krypčių;

18.2.20. studijų sričių;

18.2.21. mokinio, pedagogo, tyrėjo mobilumo tikslų;

18.2.22. mokinio, pedagogo, tyrėjo mobilumo pobūdžių.

18.3. Kiti specialūs klasifikatoriai:

18.3.1. pedagogų mokymosi būklės;

18.3.2. pedagoginių pareigybių;

18.3.3. tyrėjų pareigybių.

18.4. Klasifikatoriai, gaunami iš kitų institucijų:

18.4.1. administracinių vienetų;

18.4.2. pilietybių.

19. Registro objektams klasifikuoti naudojami sąrašai:

19.1. ugdymo tarpsniai ir klasės bendrojo ugdymo mokyklose;

19.2. mokytojų ir profesijos mokytojų papildomi darbai.

IV. registro OBJEKTŲ REGISTRAVIMAS

20. Registro duomenų teikėjai yra pedagogai ir (ar) tyrėjai, dirbantys Institucijose.

21. Registro duomenų teikėjai privalo teikti Registro objekto duomenis, nurodytus Nuostatų 17.1.12–17.1.15, 17.1.23–17.1.27, 17.2 punktuose, Registro tvarkytojai – Institucijai rašytine forma per 5 darbo dienas po atitinkamo fakto atsiradimo.

22. Institucija, prieš įregistruodama Registro objektą, patikrina Registro duomenų bazės archyve pagal Registro objekto asmens kodą (užsienio piliečiams, turintiems užsienio valstybės asmens kodą, – pagal vardą, pavardę, lytį ir gimimo datą), ar Registro objektas buvo įregistruotas anksčiau. Jeigu nustatoma, kad Registro objektas buvo įregistruotas anksčiau, jis nėra pakartotinai registruojamas, o jo duomenys į Registro duomenų bazę perkeliami iš Registro duomenų bazės archyvo.

23. Registro objektas laikomas įregistruotu, kai Institucija nustato, kad pateikti duomenys yra teisingi, priima sprendimą įregistruoti, suformuoja duomenų įrašą, automatiniu būdu suteikia Registro objekto identifikavimo kodą, įrašo duomenis į Registro duomenų bazę.

24. Registro objektas išregistruojamas nutraukus darbo santykius su Institucija. Į Registro duomenų bazę įrašoma atleidimo data, išregistravimo data, o mirties atveju – mirties data. Registro objekto išregistruoti duomenys nedelsiant automatiškai perkeliami į Registro duomenų bazės archyvą, kuriame saugomi 75 metus. Praėjus šiam terminui Registro objekto duomenys sunaikinami teisės aktų nustatyta tvarka. Apie Registro objektų išregistravimą neskelbiama. Išregistruoto Registro objekto identifikavimo kodas negali būti priskirtas kitam Registro objektui.

25. Pasikeitus Registro objekto duomenims Registro duomenų teikėjas teikia pasikeitusius duomenis Registro tvarkytojai – Institucijai rašytine forma. Registro tvarkytoja – Institucija ne vėliau kaip per 5 darbo dienas privalo įrašyti duomenų pasikeitimus į Registro duomenų bazę. Pakeisti duomenys ir informacija apie duomenų pakeitimą saugomi Registro duomenų bazėje kartu su visais Registro objekto duomenimis. Duomenų pasikeitimai perkeliami į Registro duomenų bazės archyvą tokia pat tvarka kaip ir kiti Registro objekto duomenys.

V. REGISTRO DUOMENŲ TAISYMAS

26. Registro tvarkytojas, nustatęs Registrui pateiktų duomenų netikslumus, privalo per 5 darbo dienas informuoti apie tai Registro duomenų teikėją ir pareikalauti netikslumus ištaisyti.

27. Registro tvarkytoja – Institucija, nustačiusi, kad dėl jos kaltės į Registrą buvo įrašyti neteisingi, netikslūs ar neišsamūs duomenys, arba asmeniui, kurio duomenys yra tvarkomi Registre, susipažinus su Registre tvarkomais jo duomenimis ir pareikalavus, kad būtų ištaisyti neteisingi, netikslūs arba papildomi neišsamūs duomenys apie jį, per 24 valandas nuo nustatymo dienos turi ištaisyti netikslumus ir tą pačią darbo dieną apie tai informuoti reikalavusį asmenį ir Registro duomenų gavėjus, kuriems buvo perduoti neteisingi, neišsamūs, netikslūs duomenys.

28. Gavęs iš susijusio registro informaciją apie nustatytus jam perduotų duomenų netikslumus ir aplinkybių paaiškinimus Registro tvarkytojas – ITC privalo per 5 darbo dienas pateiktą informaciją patikrinti. Ištaisius duomenų netikslumus Registro tvarkytojas – ITC apie tai nedelsdamas informuoja susijusio registro tvarkytoją ir Registro duomenų gavėjus, kuriems buvo perduoti neteisingi, netikslūs, neišsamūs duomenys.

29. Informacija apie klaidingus, netikslius, neišsamius duomenis ir aplinkybių paaiškinimai nedelsiant turi būti perduodami susijusio registro tvarkytojui.

30. Asmuo, kurio duomenys tvarkomi Registre, susipažinęs su Registre tvarkomais jo duomenimis, turi teisę reikalauti Registro tvarkytojo ištaisyti neteisingus, netikslius, papildyti neišsamius, pašalinti nereikalingus arba neteisėtai surinktus duomenis.

VI. REGISTRO SĄVEIKA SU KITAIS REGISTRAIS

31. Registre naudojami šių registrų duomenys:

31.1. Švietimo ir mokslo institucijų registro duomenys, nurodyti Nuostatų 17.1.16–17.1.22 punktuose;

31.2. Studijų, mokymo programų ir kvalifikacijų registro duomenys, nurodyti Nuostatų 17.1.11 punkte;

31.3. Lietuvos Respublikos gyventojų registro duomenys, nurodyti Nuostatų 17.1.2–17.1.5 punktuose (tik asmenims su asmens kodais);

31.4. Diplomų ir atestatų registro duomenys apie įgytą išsilavinimą, nurodyti Nuostatų 17.1.6–17.1.10 punktuose.

32. Duomenys iš Švietimo ir mokslo institucijų, Diplomų ir atestatų, Studijų, mokymo programų ir kvalifikacijų registrų gaunami automatiniu būdu, iš Lietuvos Respublikos gyventojų registro – duomenų teikimo sutartyse nustatyta tvarka.

VII. REGISTRO DUOMENŲ teikimas IR naudojimas

33. Registro duomenys yra vieši.

34. Registro duomenis Registro duomenų gavėjams teikia Registro tvarkytojai:

34.1. Registro tvarkytojas – ITC – visų Registro objektų duomenis;

34.2. Registro tvarkytojas – Institucija – savo tvarkomų Registro objektų duomenis.

35. Registre tvarkomi asmens duomenys teikiami ir naudojami vadovaujantis Lietuvos Respublikos asmens duomenų teisinės apsaugos įstatymu (Žin., 1996, Nr. 63-1479; 2008, Nr. 22-804).

36. Asmenys, kurių duomenys tvarkomi Registre, pagal prašymą, pateiktą Registro tvarkytojui tiesiogiai arba elektroniniu būdu, turi teisę susipažinti su Registre tvarkomais savo duomenimis.

37. Registro tvarkytojas Registro duomenų gavėjams Registro duomenis teikia pagal pateiktus raštiškus prašymus arba pagal Registro tvarkytojo su Registro duomenų gavėjais sudarytas duomenų teikimo sutartis (duomenų teikimo sutartyse turi būti nurodoma duomenų naudojimo tikslas, sąlygos ir tvarka, teisinis pagrindas ir duomenų apimtis, o prašyme – duomenų naudojimo tikslas, teisinis pagrindas ir duomenų apimtis) neatlygintinai.

38. Iš Registro gautais duomenimis Registro duomenų gavėjas negali naudotis kitaip ar naudoti jų kitam tikslui, negu nustatyta duomenų teikimo sutartyje arba prašyme.

39. Registro tvarkytojas Registro duomenų gavėjams gali perduoti Registro duomenų bazės išrašus, duomenų bazės pagrindu parengtus dokumentus ir informaciją.

40. Išrašai gali būti perduodami automatiniu būdu elektroninių ryšių tinklais, pateikiami peržiūrai leidžiamosios kreipties būdu internetu arba kitais elektroninių ryšių tinklais, pateikiami raštu, žodžiu ir (arba) elektroninių ryšių priemonėmis.

41. Registras susijusių registrų pateiktus duomenis gali teikti tik kartu su savo duomenimis Nuostatų nustatyta tvarka.

42. Registro duomenys Europos Sąjungos valstybių ir (arba) Europos ekonominės erdvės valstybių fiziniams, juridiniams asmenims, juridinio asmens statuso neturintiems subjektams, jų filialams ir atstovybėms teikiami ta pačia tvarka kaip ir Lietuvos Respublikos juridiniams ir fiziniams asmenims.

43. Registro duomenys trečiųjų šalių fiziniams, juridiniams asmenims, statuso neturintiems subjektams, jų filialams ir atstovybėms teikiami ta pačia tvarka kaip ir Lietuvos Respublikos juridiniams ir fiziniams asmenims, jeigu tai neprieštarauja Lietuvos Respublikos įstatymams, tarptautinėms sutartims ir kitiems teisės aktams.

VIII. REGISTRO DUOMENŲ SAUGA

44. Už Registro duomenų saugą atsakingi Registro valdytojas ir Registro tvarkytojai.

45. Asmenys, kuriems pavesta tvarkyti Registre kaupiamus asmens duomenis, teisės aktų nustatyta tvarka privalo saugoti asmens duomenų paslaptį. Ši pareiga galioja ir pasitraukus iš tarnybos, perėjus dirbti į kitas pareigas arba pasibaigus darbo ar sutartiniams santykiams.

46. Registro duomenų tikslumui ir saugai nuo atsitiktinio ar neteisėto sunaikinimo, pakeitimo, atskleidimo, taip pat bet kokio kito neteisėto tvarkymo užtikrinti nustatomos priemonės, išdėstytos Registro duomenų saugos nuostatuose, tvirtinamuose Registro valdytojo.

47. Registro duomenys saugomi vadovaujantis Lietuvos Respublikos asmens duomenų teisinės apsaugos įstatymu, Lietuvos Respublikos dokumentų ir archyvų įstatymu (Žin., 1995, Nr. 107‑2389; 2004, Nr. 57-1982) ir kitais teisės aktais, reglamentuojančiais registrų ir asmens duomenų tvarkymą ir saugojimą.

48. Registro duomenų sauga užtikrinama administracinėmis, techninėmis, technologinėmis, metodinėmis ir kitomis priemonėmis, atitinkančiomis Lietuvos Respublikos asmens duomenų teisinės apsaugos įstatymo, Bendrųjų elektroninės informacijos saugos reikalavimų aprašo, patvirtinto Lietuvos Respublikos Vyriausybės 2013 m. liepos 24 d. nutarimu Nr. 716 (Žin., 2013, Nr. 86-4310), Bendrųjų reikalavimų organizacinėms ir techninėms duomenų saugumo priemonėms, patvirtintų Valstybinės duomenų apsaugos inspekcijos direktoriaus 2008 m. lapkričio 12 d. įsakymu Nr. 1T-71(1.12) (Žin., 2008, Nr. 135-5298), Informacijos saugos incidentų, įvykusių Registre, tyrimo tvarkos bei Registro pokyčių valdymo tvarkos aprašų, patvirtintų Registro tvarkytojo – ITC direktoriaus, kitų teisės aktų, reglamentuojančių saugų Registro duomenų tvarkymą, nuostatus. Registro saugą reglamentuoja Registro duomenų saugos nuostatai, Registro saugaus elektroninės informacijos tvarkymo taisyklės, Registro naudotojų administravimo taisyklės, Registro veiklos tęstinumo valdymo planas.

IX. REGISTRO FINANSAVIMAS

49. Registras finansuojamas iš Registro valdytojo skiriamų lėšų, panaudojant Registro tvarkytojo – ITC veiklai skiriamus finansinius išteklius (asignavimus) ir iš kitų teisės aktuose nustatytų finansavimo šaltinių.

X. REGISTRO REORGANIZAVIMAS IR LIKVIDAVIMAS

50. Registras reorganizuojamas ir likviduojamas Lietuvos Respublikos valstybės informacinių išteklių valdymo įstatymo ir kitų teisės aktų nustatyta tvarka.

51. Likviduojamo Registro duomenys perduodami kitam registrui, sunaikinami arba perduodami valstybės archyvams Lietuvos Respublikos dokumentų ir archyvų įstatymo nustatyta tvarka.

_________________